ANALIZA POSLOVANJA I

IZVRŠENJA PROGRAMA RADA DRUŠTVA INVALIDA POREČ

ZA PERIOD OD 01.01. DO 31.12.2021.

Društvo invalida Poreč broji 399 članova. Tijekom 2021 godine u Društvo invalida Poreč (u daljem tekstu: DIP) učlanjena su 26 novih članova.

U protekloj godini članovi su ostvarili različite oblike podrške i pomoći u okviru brojnih programskih aktivnosti Društva kao što su: pomoć u ostvarivanju prava osoba s invaliditetom (dalje: OSI), psihosocijalna podrška članovima i njihovim obiteljima, pomoć i podrška teško pokretnim i nepokretnim članovima u njihovom domu-Mobilni tim, aktivno uključivanje u život zajednice- sprječavanje prometne nekulture, senzibilizacija djece i mladih za potrebe osoba s invaliditetom, uključivanje u kreativne radionice, informatičko opismenjavanje, omogućavanje prava na brojne povlastice koje su omogućile lokalne ustanove, tvrtke i obrti, uključivanje u organizaciju humanitarnih akcija, te obilježavanja prigodnih datuma značajnih za osobe s invaliditetom, uključivanje u gradske manifestacije i slično. Time je Društvo i u ovoj godini djelovanja ispunilo svoju svrhu lokalnog rada u korist OSI. Isto je dugoročno opredjeljenje DIP-a jer tako stvara dugoročno uvjete za zadovoljavanje brojnih potreba OSI u dostupnoj lokalnoj udruzi i neposrednom okruženju zajednice. Kroz godine rad DIP-a pokazao se iznimno važnim za sve članove kao i poticaj za OSI da se neprestano učlanjuju i tako jednostavnije, uz podršku ostvaruju brojna prava te unapređuju kvalitetu života u lokalnoj zajednici.

Analiza poslovanja u 2021. godini sadrži nekoliko područja rad i djelovanja kako slijedi:

***Pomoć u ostvarivanju prava osoba s invaliditetom***

Novim je članovima, među ostalim pomoćima, pružana pomoć pri podnošenju zahtjeva za povlaštenu telefonsku pretplatu, HRT pretplatu, zahtjeva za oslobađanje od plaćanja cestarine, zahtjeva za znak pristupačnosti i ostale povlastice koje članovi ostvaruju prema vrsti i postotku invalidnosti.

Tijekom godine ostalim članovima su pružani različiti oblici podrške pri:

- pisanju molbi za dobivanje poslovnih prostora i zapošljavanje članova na poslovima koje su u mogućnosti obavljati prema svojim sposobnostima i tako poboljšati svoju ekonomsku situaciju.S ciljem zagovaranja interesa osoba s invaliditetom kontaktirane su lokalne i regionalne ustanove čija je djelatnost usmjerena zadovoljavanju potreba osoba s invaliditetom;

-pomoć u pisanju i pisanje dopisa i molbi radi rješavanja socijalnih problema.

Isto tako, posredovalo se u rješavanju raznih problema članova (osiguravanje volontera za pomoć slijepoj osobi, stambeno zbrinjavanje, nabavka ortopedskih pomagala, kolica, štaka, pelena, katetera, dječjih kolica, dječje odjeće, kućanskih aparata, tehnike, telefonskih uređaja, drva za ogrjev i dr.).

***Psihosocijalna podrška članovima i njihovim obiteljima***

***Suportivno terapijska grupa za OSI***

U suradnji sa „Zdravim gradom“ kontinuirano djeluje te je i tijekom 2021. djelovala suportivno terapijska grupa za sve zainteresirane članove DIP-a pod stručnim vodstvom terapeuta. Grupni rad se odvijao tijekom čitave godine ali sukladno preporukama i mjerama HZJZ radi sprječavanja pandemije bolesti COVID 19 . Tako su se aktivnosti terapijske grupe provodile sukladno epidemiološkim uvjetima i preporukama.

***Osobni asistenti***

Od 2009. godine uspješno se provodi program „Pružanje usluge osobne asistencije za osobe sa najtežim stupnjem i vrstom invaliditeta“ uz potporu Ministarstva rada, mirovinskog sustava, obitelji i socijalne politike. Tijekom 2021. DIP je ostvario pravo na 4 osobne asistentice za četiri korisnice. Projekt osobnih asistenata iznimno je važan za DIP i njegove članove/ice te će se sukladno mogućnostima i propisanim uvjetima resornog Ministarstva nastojati ostvariti uvjete i za više asistenata članovima DIP-a.

Ugovor za nastavak provođenja projekta je potpisan i za 2022/2023.godinu s predstavnicima resornog Ministarstva u Rijeci. U 2022./23. jedna je korisnica ostvarila pravo na usluge osobnog asistenta na 8 sati, dok su ostale tri korisnice dobile pravo na asistenta na 4 sata.

***Pomoć i podrška teško pokretnim i nepokretnim članovima u njihovom domu-Mobilni tim***

Od svibnja 2016. godine do kraja 2021. godine za 20 korisnika članova Društva invalida Poreč osigurana je podrška u vlastitom domu u okviru projekta Mobilni tim. Cilj projekta je odgoditi ili spriječiti institucionalizaciju teško pokretnim članovima Društva osiguravanjem kvalitetne podrške njima i njihovim obiteljima. Projektom – Mobilni tim članovima se osigurava sloboda izbora i dulji ostanak te funkcioniranje u vlastitom domu, a samim tim značajno veća kvaliteta života u vlastitom domu i zajednici.

Članovima koji su primali usluge Mobilnog tima bili su pružani različiti oblici podrške: posjete i pospremanje u kući, priprema jednostavnijih obroka, nabavka lijekova i namirnica, odvoženje na liječničke preglede, pomoć u obavljanju administrativnih i sličnih poslova pri nadležnim institucijama, odlasci u kraće šetnje, povremene posjete medicinske sestre korisnicima koji tu potrebu ne mogu ostvariti od drugih davatelja usluga, organizirani prijevoz prilagođenim kombi vozilom, uključivanje u rad radionica i aktivnosti u prostorima DIP-a. Tijekom čitave 2021.g. Mobilni tim je provodio aktivnosti u modificiranom obliku koje su proistekle iz epidemiološke situacije. Tako su aktivnosti kao što su dostava lijekova i namirnica često realizirane u vrlo kratkim kontaktima ili dostavom na prag korisnika, pomoć u komunikaciji s liječnicima obiteljske medicine i ostalim zdravstvenim službama, ostvarivanje prava iz mirovinskog i sustava socijalne skrbi te prava iz drugih ustanova realizirani su telefonskim i on-line putem kad god je takva indirektna podrška bila moguća. Direktnu pomoć i indirektno posredovanje je realizirala voditeljica Mobilnog tima.

Svi volonteri u DIP-u prošli su edukaciju o primjeni obaveznih epidemioloških mjera te o važnosti smanjenja rizika od mogućnosti zaraze za vrijeme provedbe volonterskih aktivnosti na najmanju moguću mjeru za ranjive članove DIP-a. Tijekom cijele 2021.godine poticali smo volontere da češće kontaktiraju članove različitim komunikacijskim kanalima ( telefonski, mailom, i putem društvenih mreža), duljina i učestalost takove komunikacije ovisila je isključivo o želji i potrebi OSI.

Krajem 2021.g. provedena je anketa osobne dobiti među korisnicima Mobilnog tima za razdoblje 1-12 mj.2021. godine, a koja se provodi od iniciranja projekta. Anketa je i u 2021. godini pokazala da je 100% članova koji primaju usluge Mobilnog tima iznimno zadovoljno ovom mogućnosti realizacije različitih oblika pomoći u kući. Jedina primjedba odnosno sugestija članova/korisnika koji primaju usluge Mobilnog tima u anketi je da bi željeli i trebali više sati posjeta voditeljice Mobilnog tima, a kojom su iznimno zadovoljni.

Dvije su korisnice tijekom 2021. preminule. Devet korisnika izrazilo je želju za dolaskom patronažera-volontera u kuću i to više puta. Dva korisnika trebaju više pratnji za odlazak liječniku, svi korisnici izrazili su zadovoljstvo izvoditeljima te provedenim redovnim i prilagođenim aktivnostima radi pandemije bolesti COVID-19. Svi korisnici Mobilnog tima traže nastavak provedbe projekta Mobilni tim u narednom razdoblju. Provedba projekta Mobilni tim planirana je i tijekom 2022. godine.

***Donacije, sponzorstva***

Unatoč pandemiji i promijenjenim uvjetima u kojima su bile otkazane brojne, odnosno gotovo sve razne gradske manifestacije i stručni skupovi dio pravnih osoba i građana i ove su godine DIP-u donirali sredstva u ukupnom iznosu od 15.700,00 kn.

***Suradnja s Lions klubom***

Lions klub Poreč donirao je Društvu invalida poklon bonove u vrijednosti od 6.000,00 kn koji su podijeljeni potrebitim članovima.

***Skupštine i upravna tijela DIP-a***

Na Izvanrednoj Izbornoj skupštini održanoj u prosincu 2021. godine izabrana je nova Predsjednica, tajnica i članovi Izvršnog i Nadzornog odbora za naredno mandatno razdoblje. Dotadašnja predsjednica, gđa. Tihana Mikulčić, koja se izvanredno uklopila u rad Društva te je od članova toplo i iznimno dobro prihvaćena, iz osobnih je razloga odstupila sa funkcije predsjednice ali je ostala predana volonterka DIP-a koja se uključuje dalje i uključivat će se u aktivnosti DIP-a.

Predsjedništvo i Nadzorni odbor tijekom 2021. radili su sukladno Statutu DIP-a.

***Omogućavanje prava na brojne povlastice koje su omogućile lokalne ustanove, tvrtke, obrti i udruge***

Članovi DIP-a su u proteklom razdoblju ostvarili pravo na brojne pogodnosti zahvaljujući podršci lokalnih institucija, poduzeća i obrta, koje su na taj način pokazale veliku osjetljivost za potrebe svojih sugrađana osoba s invaliditetom . Zahvaljujući tome članovi su koristili mogućnost besplatnog članstva u Gradskoj knjižnici, besplatnih karata za utakmice porečkih: rukometnog, odbojkaškog i nogometnog kluba, te povlaštenih ulaznica za kazališne i kino predstave.

U proteklom razdoblju članovi su ostvarili i pravo za besplatno korištenje gradskog parkirališta od gradskog poduzeća Usluga.

Za nekolicinu teže pokretnih članova koji su korisnici Gradske knjižnice dobivene su i besplatne kartice za ulaz kroz rampu prema Rivi.

***Obilježavanja prigodnih datuma značajnih za osobe s invaliditetom***

Međunarodni dan osoba s invaliditetom, 3.12.2021., obilježen je i u 2021. godini ali u skladu s važećim epidemiološkim preporukama. S tim u skladu nije bilo omogućeno okupljanje svih članova koji uobičajeno uz druženje na svoj dan dobiju okupljeni prigodne poklone. Stoga su volonteri i zaposlenici DIP-a na terenu podijelili članovima panetone koji svake godine poklanja Grad Poreč te okolne općine za svoje članove sa svog teritorijalnog područja.

***Uključivanje u radionice DIP-a i informatičko opismenjavanje***

Važan dio program arada DIP-a čine kreativne i druge interesne radionice.

Uslijed pandemije bolesti COVID 19 događale su se modifikacije i promjene aktivnosti te način uključivanja volontera u radionički tip rada. DIP je nastavio provoditi planirane aktivnosti u radionicama ali u skladu sa propisanim mjerama. I tijekom 2021. godine provodila se aktivnost informatičke i kreativne radionice na način kako je to bilo moguće u trenutnoj situaciji planiranja radioničkog rada. Dio aktivnosti provodio se je

on-line, dio na otvorenom kada su to vremenske prilike dozvoljavale, a dio u prostorima Društva uz poštovanje propisanog broja osoba, obzirom na veličinu prostora.

***Novogodišnja lutrija***

Novogodišnja lutrija je projekt DIP-a koji se uspješno provodi već osmu godinu za redom s još bogatijim fondom nagrada. U 2021. godini prodano je 6814 listića od ukupno štampano 10000 listića. Izvlačenje nagrada održano je u prostorima Društva invalida uz prisustvo ograničenog broja ljudi (žiri i voditelj) sukladno epidemiološkim preporukama, a građani su izvlačenje mogli pratiti putem on line prijenosa na web i facebook stranici DIP-a. Prikupljena sredstva iskoristiti će se za održavanje prilagođenog kombi vozila, kupnju goriva, a preostali dio sredstava usmjeriti će se za aktivnosti „Mobilnog tima“ te kupnju potrebnih medicinskih pomagala za članove DIP-a.

***Volonteri***

Od početka 2015. godine DIP provodi projekt „Organizirano volonterstvo“. Volonteri su sastavni dio gotovo svake aktivnosti DIP-a, motivirani, empatični te u potpunosti uključeni u razne oblike pomoći i grupne aktivnosti. Trenutno je uključeno 10 stalnih i više od 20-tak povremenih volontera. Volonteri su u 2021.g. odradili 620 volonterskih sati.

***Edukacije, informiranje, inicijative***

2021. godina se je kao i 2020. godina u provedbi svih projektnih aktivnosti uvelike razlikovala u odnosu na ranije razdoblje zbog pandemije. Tijekom cijele 2021. godine bilo je nužno modificirati sve dosadašnje aktivnosti i nastaviti s njihovom provedbom na „novi“ modificirani način koji poštuje epidemiološke uvjete. Obzirom na sve specifičnosti članova DIP-a i ujedno korisnika programa (vrstu invaliditeta, stupanj invaliditeta, pokretljivost, dob, ukupno zdravstveno stanje korisnika i sl.) niti jednog trenutka nije bila dovedena u pitanje potreba provedbe svih aktivnosti i njihovo kontinuitet. U DIP-u smo se rukovodili i preporukom UNICEF-a iz 2020. godine, a upravo je UNICEF upozorio svjetsku javnost da su osobe s invaliditetom najranjivija skupina u doba pandemije te da pandemija ne smije biti opravdanje za izostanak usluga neophodnih OSI te da je stabilnost sustava podrške OSI jedno od najznačajnijih prioritetnih područja. U skladu s time modifikaciju aktivnosti proveli smo u nekoliko koraka:

Prvi korak koji smo poduzeli u skladu s preporukama epidemiologa bio je tzv. „procjena rizika“ za svaku aktivnost i korisnika. S tim u vezi je analizirano koji su to najrizičniji procesi i događanja u godišnjoj organizaciji DIP-a, koje su osobe u najvećem riziku, koja je vjerojatnost za izloženost zaposlenika riziku, članova, volontera i ostalih suradnika. Nakon toga su definirani aktivnosti i nositelji kojima je moguće upravljati rizikom u smjeru njegova smanivanja ili otklanjanja ( fizička distanca, zaštitna oprema, educiranje i informiranje o epidemiološkim mjerama i novim načinima ponašanja zaposlenika, volontera , članova i njihovih obitelji, definiranje novih načina rada- pružanja usluga, uvođenje novih komunikacijskih kanala: Internet-društvene mreže, poruke, dulji telefonski razgovori, posjete na otvorenom uz fizičku distancu i sl.).

U drugom koraku definirane su i interne preporuke za zaposlenike, volontere i članove. Redovito su ažurirani Facebook profil i web stranica DIP-a potrebnim informacijama o aktivnostima i svim važnim informacijama za članove i ostale građane. Osmišljen je rad interne VIBER grupe DIP-a, zaposlenika i volontera, radi uspješnije komunikacije, povezivanja i realizacije programa u uvjetima pandemije.

U protekloj godini je zahvaljujući uspješnoj suradnji s epidemiološkom službom Zavoda za javno zdravstvo sukladno epidemiološkim preporukama i mjerama za osobe s invaliditetom organiziramo cijepljenje OSI u prostorima Društva također s ciljem smanjenja rizika za članove. U proteklom razdoblju cijepljeno je 54 osoba s invaliditetom cjepivom protiv bolesti COVID 19.

***EU projekti***

Društvo invalida je tijekom 2021.godine ostvarilo partnerstvo za kandidiranje u projektu “Poboljšanje pristupa ranjivih skupina tržištu rada u sektoru turizma i ugostiteljstva“ u sklopu Europskog socijalnog fonda. U projekt su uključeni Ustanova za obrazovanje odraslih Dante iz Rijeke, Društvo za istraživanje i potporu iz Rijeke i Mini karavan servis d.o.o. Funtana, a nositelj projekta je Pučko otvoreno učilište Poreč.

Predsjednica DIP-a:

Nataša Basanić Čuš v.r.